MINT อ่วมหนัก! ไตรมาส 1 พลิกขาดทุน 1.77 พันลบ. เหตุพิษโควิดฉุดรายได้-ผลงาน “เอ็นเอช” ทรุด
บริษัท ไมเนอร์ อินเตอร์เนชั่นแนล จำกัด (มหาชน) หรือ MIN …
15 พ.ค. 2563

 บริษัท ไมเนอร์ อินเตอร์เนชั่นแนล จำกัด (มหาชน) หรือ MINT รายงานผลการดำเนินงานงวดไตรมาส 1/63 สิ้นสุดวันที่ 31 มี.ค.63 ดังนี้

โดยผลการดำเนินงานในไตรมาสดังกล่าว พลิกขาดทุน เนื่องจากมีรายได้จากการดำเนินงานจำนวน 22,421 ล้านบาท ในไตรมาส 1/63 ลดลง 22% จากช่วงเดียวกันของปีก่อน โดยการลดลงดังกล่าวมีสาเหตุมาจากผลกระทบเชิงลบจากการระบาดของโรค COVID-19 ต่อทั้งสามธุรกิจของบริษัท ซึ่งส่งผลให้สภาพแวดล้อมในการดำเนินงานมีความท้าทายเป็นอย่างมาก โดยเฉพาะสำหรับไมเนอร์โฮเทลส์ทั่วโลก และไมเนอร์ฟู้ดในประเทศจีน
ทั้งนี้ เพื่อที่จะเปรียบเทียบผลการดำเนินงานบนพื้นฐานการรายงานเดียวกันกับปีที่แล้ว บริษัทมีกำไรก่อนหักดอกเบี้ยจ่าย ภาษีและค่าเสื่อม (EBITDA) จากการดำเนินงาน ซึ่งไม่รวมผลกระทบจากการบังคับใช้มาตรฐานการบัญชี TFRS16 เป็นลบอยู่ที่จำนวน 111 ล้านบาท ในไตรมาส 1/63 ลดลงจาก EBITDA จากการดำเนินงานที่เป็นบวกจำนวน 4,272 ล้านบาทในไตรมาส 1/62
โดยการลดลงของ EBITDA ในอัตราที่เร็วกว่าการลดลงของรายได้เป็นผลมาจากรายได้ที่ลดลงอย่างรวดเร็วและฉับพลันจากผลกระทบของการระบาดครั้งใหญ่ ส่งผลให้ความสามารถในการทำกำไรเป็นลบมากยิ่งขึ้น เนื่องจากการลดลงของต้นทุนในอัตราที่ช้ากว่าการลดลงของรายได้ โดยส่วนขาดทุน EBITDA ส่วนใหญ่มาจากเอ็นเอช โฮเทล กรุ๊ป ซึ่งมีสัดส่วนโครงสร้างธุรกิจแบบเช่าบริหารที่สูง ส่งผลให้มีความสามารถในการทำกำไรต่ำกว่าความสามารถในการทำกำไรโดยรวมของบริษัท โดยไมเนอร์ โฮเทลส์ยังมี EBITDA ที่เป็นบวก
ทั้งนี้ หากรวมผลกระทบจากการบังคับใช้มาตรฐานการบัญชี TFRS16 ด้วยไม่ได้มีการบันทึกค่าเช่า ส่งผลให้ในไตรมาส 1/63 บริษัทมี EBITDA จำนวน 2,982 ล้านบาท ลดลง 30% จากในไตรมาส 1/62
อย่างไรก็ดี บริษัทมีผลขาดทุนจากการดำเนินงาน ซึ่งไม่รวมผลกระทบจากการบังคับใช้มาตรฐานการบัญชี TFRS16 จำนวน 2,834 ล้านบาท ในไตรมาส 1/63 ลดลงจากกำไรสุทธิจากการดำเนินงานจำนวน 633 ล้านบาท ในไตรมาส 1/62 เนื่องมาจากสาเหตุดังกล่าว ทั้งนี้ หากรวมผลกระทบเชิงลบจากการบังคับใช้มาตรฐานการบัญชี TFRS16 ซึ่งรวมค่าตัดจำหน่ายและดอกเบี้ยจ่ายที่เพิ่มขึ้น สุทธิด้วยค่าเช่าและภาษีจ่ายที่เกี่ยวข้องกับสัญญาเช่าที่ลดลงข้างต้น จำนวน 339 ล้านบาท บริษัทมีผลขาดทุนจากการดำเนินงานจำนวน 3,173 ล้านบาท ในไตรมาส 1/63
อนึ่ง บริษัท NH Hotel Group, S.A. ผู้ประกอบการโรงแรมชั้นนำของยุโรป อเมริกา และ แอฟริกา กว่า 30 ประเทศ และเป็นบริษัทที่จดทะเบียนในตลาดหลักทรัพย์เเมดริด (Madrid Stock Exchange) ประเทศสเปน ซึ่ง MINT ถือหุ้นอยู่ในสัดส่วน 94.1% ได้รายงานผลการดำเนินงานประจำไตรมาส 1/63 มีผลขาดทุน 57 ล้านยูโร หรือประมาณ 1.98 พันล้านบาท (อัตราแลกเปลี่ยน 1 ยูโร เท่ากับ 34.6760 บาท ณ วันที่ 14 พ.ค.2563) เทียบกับไตรมาส 1/62 ที่แล้วที่ขาดทุน 14.7 ล้านยูโร หรือประมาณ 509.74 ล้านบาท